## Pravilnik o uvjetima, načinu i postupku davanja, produljivanja i oduzimanja odobrenja za rad veterinara (licence)

### NN 71/1998 (19.5.1998.), Pravilnik o uvjetima, načinu i postupku davanja, produljivanja i oduzimanja odobrenja za rad veterinara (licence)

# **MINISTARSTVO POLJOPRIVREDE I ŠUMARSTVA**

Na temelju članka 101. stavka 4. Zakona o veterinarstvu ("Narodne novine",
br. 70/97), ministar poljoprivrede i šumarstva donosi

## **PRAVILNIK**

### **O UVJETIMA, NAČINU I POSTUPKU DAVANJA, PRODULJIVANJA I ODUZIMANJA ODOBRENJA ZA RAD VETERINARA (LICENCE)**

Članak 1.

Ovim Pravilnikom propisuju se uvjeti, način i postupak davanja, produljivanja
i oduzimanja odobrenja za samostalan rad (u daljnjem tekstu: licence),
diplomiranim veterinarima koji obavljaju veterinarsku djelatnost, sadržaj
i oblik licence i način vođenja evidencije o danim i oduzetim licencama.

Članak 2.

(1) Hrvatska veterinarska komora (u daljnjem tekstu: Komora) daje, produljuje
i oduzima licencu.

(2) Predsjednik Komore ovjerava licencu svojim potpisom, suhim žigom
i pečatom Komore.

(3) Licenca je javna isprava.

Članak 3.

(1) Zahtjev za dobivanje licence veterinar podnosi Komori u pisanom
obliku, nakon obavljenog vježbeničkog staža i položenog stručnog ispita.

(2) Uz zahtjev za dobivanje licence veterinar prilaže:

1. diplomu veterinarskog fakulteta, odnosno rješenje izdano od stručnog
vijeća veterinarskog fakulteta o priznavanju istovrijednosti diplome o
stečenoj naobrazbi, ako je studij završio izvan Republike Hrvatske;

2. uvjerenje o položenom stručnom ispitu;

3. dokaz da udovoljava općim uvjetima za zasnivanje radnog odnosa;

4. dokaz da je član Komore;

5. domovnicu.

(3) Dokumenti iz stavka 2. ovog članka moraju biti originalni ili ovjerovljene
preslike.

Članak 4.

(1) Licencu izdaje Stručni odbor.

(2) Zahtjev za dobivanje licence razmatra Stručni odbor Komore. Stručni
odbor Komore dužan je najkasnije u roku od 30 dana od zaprimanja zahtjeva
isti razmotriti i donijeti odluku.

(3) Ako Stručni odbor Komore utvrdi da je zahtjev nepotpun, pozvat će
podnositelja da nadopuni zahtjev i odredit će mu rok, koji ne može biti
duži od 30 dana.

Članak 5.

(1) Licenca se daje na vrijeme od pet godina.

(2) Popis veterinara s izdanim licencama objavljuje se najmanje jednom
godišnje u službenom glasilu Komore.

(3) Popis veterinara s važećim licencama, kao i veterinara kojima je
licenca oduzeta, Komora je dužna dostaviti Ministarstvu poljoprivrede i
šumarstva - Upravi za veterinarstvo jednom godišnje, a dopune popisu u
roku od 15 dana od dana izdavanja odnosno oduzimanja licence.

Članak 6.

Vetarinar s licencom svakih pet godina podnosi zahtjev za produljivanje
licence, i to nakon ispunjenja obveze prema Pravilniku o stručnom usavršavanju
veterinara, koji donosi Komora.

Članak 7.

Zahtjev za produljivanje licence veterinar podnosi u pisanom obliku
Stručnom odboru Komore, najkasnije 3 mjeseca prije isteka roka od pet godina
od dana dobivanja licence.

Članak 8.

Uz zahtjev za produljivanje licence veterinar prilaže dokaz:

1. o postojećoj licenci (izvod iz evidencije Komore);

2. o ispunjenju obveza o stručnom usavršavanju prema Pravilniku o stručnom
usavršavanju veterinara;

3. uvjerenje o nekažnjavanju, odnosno, da se protiv njega ne vodi istražni
ili kazneni postupak.

Članak 9.

(1) Zahtjev za produljivanje licence razmatra Odbor za stručno usavršavanje
veterinara Komore.

(2) Odbor za stručno usavršavanje veterinara dužan je, najkasnije u
roku od 30 dana od zaprimanja, zahtjev razmotriti i donijeti odluku o ispunjavanju,
odnosno neispunjavanju obveze stručnog usavršavanja, te prijedlog proslijediti
Stručnom odboru Komore.

(3) Ako Odbor za stručno usavršavanje veterinara utvrdi da je zahtjev
nepotpun, pozvat će podnositelja da dopuni zahtjev u roku koji ne može
biti duži od 30 dana.

(4) U slučaju da podnositelj ne dopuni zahtjev u roku određenom u stavku
3. ovog članka, Odbor za stručno usavršavanje veterinara podnijet će prijedlog
Stručnom odboru Komore da donese odluku o prestanku važenja licence.

(5) Stručni odbor Komore, na temelju prijedloga Odbora za stručno usavršavanje
veterinara, donosi odluku o produljenju ili o prestanku važenja licence,
i o tome izvješćuje Ministarstvo poljoprivrede i šumarstva - Upravu za
veterinarstvo.

Članak 10.

Licenca za rad veterinara prestaje važiti:

1. pet godina od dana izdavanja, ukoliko veterinar ne podnese zahtjev
za produljenje licence u propisanom roku;

2. ako veterinar ne udovolji propisanoj obvezi za stručno osposobljavanje
i usavršavanje prema Pravilniku o stručnom usavršavanju veterinara;

3. ako sam odjavi licencu;

4. ako više ne ispunjava uvjete za zasnivanje radnog odnosa.

Članak 11.

(1) Licenca se privremeno oduzima veterinaru, na rok koji nije duži
od šest mjeseci, ako Disciplinsko vijeće Komore odredi ovu mjeru zbog:

1. kršenja etičkih principa struke;

2. obavljanja poslova zdravstvene zaštite životinja ili veterinarskog
javnog zdravstva u suprotnosti s odredbama Zakona o veterinarstvu.

(2) Izvršni odbor Komore, na prijedlog Disciplinskog vijeća i Odbora
za veterinarsku etiku, može veterinaru oduzeti licencu na duži rok od šest
mjeseci i to:

1. do godinu dana, u najtežim slučajevima kršenja Statuta Komore i Kodeksa
veterinarske etike;

2. trajno, u slučaju kada je veterinaru, pravomoćnom sudskom odlukom,
ili odlukom drugog nadležnog tijela, trajno zabranjeno obavljanje veterinarske
djelatnosti.

Članak 12.

(1) Predsjednik komore ili po njemu ovlaštena osoba, dužni su u roku
15 dana od dana izvješća o pojavama i razlozima iz članka 11. ovog Pravilnika
u svezi s kršenjem Statuta Komore, kršenjem Kodeksa veterinarske etike
ili obavljanjem djelatnosti suprotno Zakonu o veterinarstvu, pisano izvijestiti
veterinara kod kojeg su nastupili razlozi za oduzimanje licence, sazvati
Odbor za veterinarsku etiku i Disciplinsko vijeće, te donijeti odluku o
pokretanju disciplinskog postupka.

(2) Odbor za veterinarsku etiku i Disciplinsko vijeće razmotrit će činjenično
stanje, te donijeti odluku o privremenom ili trajnom oduzimanju licence,
odnosno obustavi postupka.

(3) Na odluku o mjeri privremenog ili stalnog oduzimanja licence veterinar
ima pravo uložiti žalbu Izvršnom odboru Komore, u roku 15 dana od dana
uručenja odluke.

(4) Odluka Izvršnog odbora o izrečenoj mjeri ili obustavi postupka je
konačna.

Članak 13.

O privremenom ili trajnom oduzimanju licence pojedinom veterinaru, Komora
izvješćuje Ministarstvo poljoprivrede i šumarstva - Upravu za veterinarstvo.

Odluka o oduzimanju licence objavljuje se u službenom glasniku Komore.

Članak 14.

(1) Veterinar kojemu je licenca prestala važiti iz razloga navedenih
u članku 10. točka 1., 2. i 3. ovog Pravilnika može podnijeti zahtjev za
ponovno dobivanje licence nakon isteka šest mjeseci od dana prestanka važenja
licence, uz dokaz o udovoljenju obvezi stručnog usavršavanja.

(2) Veterinar kojemu je licenca oduzeta iz razloga navedenih u članku
11. stavku 1. točka 1., 2. i 3. te stavku 2. točka 1. ovog Pravilnika može
podnijeti zahtjev za ponovno dobivanje privremeno oduzete licence, kada
stekne uvjete za obavljanje veterinarske djelatnosti, odnosno po isteku
izrečene stegovne mjere.

Članak 15.

(1) Stručna služba Komore vodi evidenciju o danim i produljenim licencama,
licencama koje su prestale važiti, kao i oduzetim licencama.

(2) Popis veterinara s danim i produženim licencama s rokom važenja
objavljuje se u službenom glasilu Komore najmanje jednom godišnje.

Članak 16.

Likovno rješenje licence izradio je Ivan Lacković-Croata, vlasništvo
je Komore, a čini sastavni dio ovog Pravilnika. Tekst licence glasi:

Grb Republike Hrvatske
REPUBLIKA HRVATSKA
HRVATSKA VETERINARSKA KOMORA
znak Hrvatske veterinarske komore

LICENCA
za obavljanje poslova zdravstvene zaštite životinja i veterinarske djelatnosti
u Republici Hrvatskoj

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

diplomirani veterinar

ispunjava uvjete pravilnika o postupku i načinu davanja, produljivanju
i oduzimanju odobrenja za samostalan rad veterinara (Licence)

                Predsjednik                                   Predsjednik

               Stručnog odbora                             Hrvatske
veterinarske komore

               Suhi žig                                           Licenca
Broj: 0000000
                             Pečat                                Zagreb,
dne\_\_\_\_\_ 19\_\_\_\_ godine

Stručni odbor Hrvatske veterinarske komore izdaje na temelju članka
54. Statuta Hrvatske veterinarske komore i članka 4. Pravilnika o postupku
i načinu davanja, produljivanja i oduzimanju odobrenja za rad veterinara
(Licence) te članka 106. stavak 3. točka 5. Zakona o veterinarstvu ("Narodne
novine", br. 70/97).

Članak 17.

Veterinar uz licencu oblikovanu po članku 16. ovog Pravilnika dobiva
i plastificiranu iskaznicu, dimenzija 85 mm x 55 mm, sa tekstom:

REPUBLIKA HRVATSKA
HRVATSKA VETERINARSKA KOMORA
adresa, broj telefona
DAJE/PRODULJUJE LICENCU za samostalan rad veterinara
LICENCA BR. 0000
ime i prezime veterinara

                                  DATUM POČETKA                                                                DATUM
ISTEKA

                                  00/00/0000                                                                               00/00/0000

0000
TEKUĆI BROJ ODOBRENJA

Članak 18.

(1) Za dobivanje licence treba priložiti dokaz iz članka 3. stavka 2.
ovog Pravilnika.

(2) Iznimno od stavka 1. ovog članka veterinari, koji su do dana stupanja
na snagu ovog Pravilnika navršili najmanje dvije godine radnog iskustva
u struci, oslobođeni su polaganja stručnog ispita.

Članak 19.

Veterinari, koji su do 7. srpnja 1997. dobili licencu, dužni su zatražiti
njeno produljenje, najkasnije 3 mjeseca prije isteka pet godina od datuma
naznačenog na licenci, prema odredbama ovog Pravilnika.

Članak 20.

(1) Za dobivenu licencu iz članka 5. ovog Pravilnika veterinar plaća
naknadu u korist Komore.

(2) Za produljenje licence iz članka 6. ovog Pravilnika veterinar plaća
naknadu u korist Komore.

(3) Za ponovno dobivanje licence iz članka 14. ovog Pravilnika veterinar
plaća naknadu u korist Komore.

(4) Visinu i način plaćanja naknada iz stavka 1., 2. i 3. ovog članka
određuje Izvršni odbor Komore.

Članak 21.

Ovaj Pravilnik stupa na snagu osmog dana od dana objave u "Narodnim
novinama".

Klasa: 322-01/98-01/752
Urbroj: 525-06-98-01
Zagreb, 8. svibnja, 1998.

Ministar
poljoprivrede i šumarstva
**mr. Zlatko Dominiković,** v. r.

Pravilnik, NN 71/1998-863
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)